Et noget usædvanligt syn mødte gravearbejdere, som skulle lægge fjernvarme ned i Djäknegatan i centrum af Malmö.

De havde nemlig fået gravet sig ned til fire skeletter, skriver svenske Aftonbladet.

Gravearbejderne ringede straks til arkæologer fra Skånearkeologi, som havde held med at grave skeletterne fri. Herefter lå de til frit skue i byen.

- På en eller anden måde bliver man draget af det, selvom det selvfølgelig er ulækkert. De ligger bare 1,5 meter fra mig, fortæller Emmy Danielsson, 22, til Aftonbladet.

Hun var en af de mange svenskere, der i går havde samlet sig omkring om det store hul i jorden for at se fundene.

En gammel kirkegård

På stedet, hvor skeletterne dukkede op, lå der fra år 1690 til 1820 en kirkegård.

- De har gravet sig ned til Nya Hospitalskyrkogården. En lille del af den er blevet bevaret under Djäknegatan. Der ligger omkring 15-20 individer på kirkegården, men jeg ved ikke præcis, hvornår de er blevet gravet ned, siger arkæolog Per Sarnäs.

Ifølge ham er det usædvanligt, at mange skeletter bliver fundet så tæt på hinanden, som det var tilfældet her.

Skeletterne blev fjernet i går aftes af frygt for, at tyve ville slå til i løbet af natten. Nu skal de undersøges nærmere, inden de ifølge arkæologen højst sandsynligt bliver begravet igen.